text: [{"text_idx": "#000004", "text": "Hasrat seorang remaja lelaki yang ingin mati syahid tercapai apabila ditemui mati lepas semasa menyelamatkan dua sepupunya yang mandi di tali air di Kampung Kubang Sawa, Pengkalan Kubor, Kelantan, semalam."}, {"text_idx": "#000005", "text": "Memetik laporan Kosmo! Online, remaja berusia 13 tahun dikenali Muhammad Aidil Zaquan Abdullah pernah menyatakan hasrat tersebut kira-kira dua minggu lalu, namun ibu mangsa, Noridawati Ismail, 33, tidak mengesyaki apa-apa."}, {"text_idx": "#000006", "text": "Ini kerana Noridawati beranggapan anak sulungnya daripada tiga beradik itu sekadar bergurau ketika dia berkongsi berita di Facebook mengenai kejadian lemas kepada mangsa."}, {"text_idx": "#000007", "text": "\u201cSaya memaklumkan bahawa mangsa yang lemas itu beruntung apabila dapat mati syahid kerana membantu orang lemas. Muhammad Aidil Zaquan kemudiannya menyampuk dengan mengatakan dia juga mahu syahid dengan cara sama."}, {"text_idx": "#000008", "text": "\u201cSaya pada awalnya beranggapan luahan itu hanya gurauan antara kami berdua. Selepas dua minggu, arwah pula yang meninggal dunia akibat lemas semasa menyelamatkan sepupunya. Hasratnya tercapai sebelum menghembuskan nafas terakhir,\u201d katanya kepada pemberita."}, {"text_idx": "#000009", "text": "Mengulas lanjut, Noridawati memberitahu, dia hanya mengetahui mengenai kejadian menimpa anaknya kira-kira pada jam 6.30 petang ketika berada di tempat kerja dekat sebuah kedai aksesori telefon di Kampung Chabang Empat."}, {"text_idx": "#000010", "text": "Noridawati berkata, dia tidak dapat pulang awal semalam kerana hujan lebat yang berlaku di tempat kerjanya. Namun, terpaksa bergegas pulang selepas dihubungi adik mengenai kejadian tersebut."}, {"text_idx": "#000011", "text": "\u201cKetika itu, adik menghubungi saya memaklumkan mengenai kejadian itu. Saya terus bergegas pulang dengan menunggang motosikal meredah hujan lebat."}, {"text_idx": "#000012", "text": "\u201cSemasa tiba tiba di tali berdekatan rumah itu, saya lihat arwah sudah tidak bernyawa dan mayatnya sudah diangkat ke tebing,\u201d ujarnya."}, {"text_idx": "#000013", "text": "Sebelum kejadian, Muhammad Aidil dikatakan berada di padang bola tidak jauh dari tali air dan ternampak beberapa remaja sedang mandi yang mana dua daripadanya dipercayai sedang lemas."}, {"text_idx": "#000014", "text": "Difahamkan, mangsa segera terjun ke dalam tali air untuk memberi bantuan dan dua sepupunya itu berjaya berpegang pada sebuah perahu usang, manakala mangsa pula lemas."}, {"text_idx": "#000015", "text": "Datuk mangsa, Ismail Mamat, 67, berkata sebaik mengetahui kejadian, dia yang berada di rumah segera ke tali air lalu terus terjun untuk mencari mangsa."}, {"text_idx": "#000016", "text": "\u201cTiga kali saya menyelam sehingga semput, namun cucu masih tidak dijumpai sehinggalah kali keempat (selaman) akhirnya dapat mencapai sebelah kakinya dalam kedalaman kira-kira 4.5 meter."}, {"text_idx": "#000017", "text": "\u201cKetika dinaikkan ke tebing, cucu sudah tidak bernyawa dan tubuhnya juga kebiru-biruan,\u201d katanya."}]